Mélanie René
D Mélanie René (* 1. Septämber 1990 z Gämf) isch e Schwyzer Sängerin. Si het ihre Land anne 2015 bim Eurovision Song Contest verdrätte.

Lääbe 
D Mélanie René isch z Gämf as Dochter vu mauritianische Eltere uf d Wält chuu. Mit sibe Johr isch si zum erschte Mol uf Familiefyre un Fescht ufdrätte. Anne 1995 isch d Familie in s franzesisch Département Haute-Savoie zoge. Anne 2009 het si d Schwyz bim Gregoriu International Festival in dr rumänischen Stadt Brăila verdrätte mit e sälber komponierte Titel „Il chante avec les anges” (alem.: Är singt mit dr Ängel), e Tribut an ihre Großvater, un het dr Wettbewärb gwunne. Anne 2010 isch si im änglische Guildford uf d Academy of Contemporary Music un uf s Institute of Modern Music z Brighton gange, wu si mit eme Bachelor in Musikperformance abgschlosse het.

Am 31. Jänner 2015 het si gege fimf Konkurränte dr Schwyzer Vorentschaid Die große Entscheidungsshow zum ESC 2015 z Wien gwunne mit em sälber gschribene Lied Time To Shine (dt.: Zyt zum schyyne). Si isch di erscht Verdrätteri vum franzesischsprochige Sänder RTS bim Wettbewärb syt 1996 un di erscht Gämferi bim ESC syt 1992. Bim zweete Halbfinale am 21. Mai het si si nit chenne fir s Finale qualifiziere.

Diskografy 
 2015: Time to Shine
 2015: On avait rêvé

Weblink 

 Offiziälli Homepage (änglisch)

Fueßnote 

Popsänger
Frau
Läbigi Person